|  |
| --- |
| Endurskoðendaráð |
| Skýrsla um niðurstöður gæðaeftirlits 2012 |
|  |
|  |
|  |
| **Reykjavík 12. nóvember 2013** |

**Skýrsla um niðurstöður gæðaeftirlits 2012**

**Almennt um gæðaeftirlit með störfum endurskoðenda.**

Endurskoðendaráð er skipað samkvæmt lögum um endurskoðendur sem tóku gildi 1. janúar 2009 með innleiðingu áttundu tilskipunar Evrópuráðsins og er hlutverk þess að hafa eftirlit með því að endurskoðendur og endurskoðunarfyrirtæki ræki störf sín í samræmi við ákvæði laga um endurskoðendur nr. 79/2008.

Gæðaeftirlit er mikilvægur hluti þess eftirlits sem endurskoðendaráði er ætlað sbr. VII. kafla laganna. Ráðið setur reglur um framkvæmd gæðaeftirlitsins og hefur eftirlit með því en framkvæmd þess er í höndum Félags löggiltra endurskoðenda (Fle) samkvæmt 13. gr. laganna.

Almennt skulu endurskoðendur og endurskoðunarfyrirtæki sæta gæðaeftirliti eigi sjaldnar en á sex ára fresti eins og segir í 1. mgr. 22. gr. laganna. Þó skulu endurskoðendur eða endurskoðunarfyrirtæki sem annast endurskoðun eininga tengdra almannahagsmunum (ETA) sæta gæðaeftirliti eigi sjaldnar en á þriggja ára fresti.

Af hálfu Fle hefur gæðanefnd félagsins umsjón með gæðaeftirlitinu. Gæðaeftirlitið annast sérstakir gæðaeftirlitsmenn sem endurskoðendaráð hefur samþykkt og skila þeir skýrslum að loknu gæðaeftirliti til gæðanefndar. Nefndin yfirfer hverja skýrslu og skilar þeim að lokum til endurskoðendaráðs ásamt greinargerð um eftirlitið. Endurskoðendaráð leggur eigið mat á niðurstöðu hverrar skýrslu og bregst við í samræmi við það. Samkvæmt 5. mgr. 22. gr. laganna skal endurskoðendaráð árlega birta upplýsingar um heildarniðurstöðu gæðaeftirlitsins.

**Undirbúningur gæðaeftirlits 2012**

Eins og kveðið er á um í 22 gr. laganna um endurskoðendur beinist gæðaeftirlitið að endurskoðendum og endurskoðunarfyrirtækjum og er markmið þess að stuðla að því að við framkvæmd endurskoðunar sé fylgt góðri endurskoðunarvenju eins og hún er skilgreind í bráðabirgðaákvæði II. í lögunum.

Gæðaeftirlit 2010 var fyrsta gæðaeftirlit með breyttu fyrirkomulagi frá því sem verið hafði áður en lög nr. 79/2008 tóku gildi. Þar var lögð áhersla á að kanna hvort endurskoðunarfyrirtæki hefðu innleitt gæðakerfi og hvort endurskoðendur á smærri stofum hefðu tekið upp eða áformuðu að taka upp gæðastjórnun í endurskoðunarverkefnum í samræmi við alþjóðlega endurskoðunarstaðla. Þar að auki voru valin verkefni til skoðunar.

Við framkvæmd gæðaeftirlits 2011 var litið til atriða sem betur mættu fara í ljósi reynslu fyrra árs. Haldnir voru fundir með stjórn FLE og gæðanefnd þar sem rætt var um undirbúning og hvað mætti betur fara. Reglur um framkvæmd gæðaeftirlits og gátlistar voru einnig uppfærðir. Niðurstöður gæðaeftirlits 2011 voru kynntar á vettvangi Fle og í sérstakri skýrslu ráðsins um niðurstöður gæðaeftirlits 2011.

Undirbúningur að gæðaeftirliti 2012 hófst í byrjun júní 2012 og var í framhaldi af því sent boðunarbréf til þeirra sem sæta skyldu eftirliti. Reglur nr. 944/2011 um gæðaeftirlit voru yfirfarnar og gerðar ýmsar breytingar á efni og orðalagi reglna og gátlista. Nýjar reglur um framkvæmd gæðaeftirlits með störfum endurskoðenda nr. 771/2012 voru birtar í B-deild Stjórnartíðinda þann 25. september 2012.

Undirbúningurinn miðaðist við að gæðaeftirlit 2012 beindist að endurskoðendum og einstökum verkefnum þeirra en jafnframt var ákveðið að gerð yrði könnun á innleiðingu reglna um gæðastjórnun hjá þeim sem hafa tekið upp slíkar reglur. Haldnir voru fundir þann 26. júní og 13. september með stjórn Fle þar sem rætt var um undirbúning að gæðaeftirliti 2012, samstarf þessara aðila við framkvæmd gæðaeftirlitsins og hvað mætti betur fara við framkvæmd eftirlitsins í ljósi reynslunnar af gæðaeftirliti fyrra árs.

Þann 28. júní 2012 auglýsti Fle eftir endurskoðendum sem áhuga hefðu á að starfa við gæðaeftirlit 2012. Félagið tilnefndi 19 einstaklinga til að framkvæma gæðaeftirlit og samþykkti endurskoðendaráð þær tilnefningar þann 24. ágúst 2012. Gæðanefnd félagsins hélt síðan námskeið fyrir gæðaeftirlitsmenn þann 26. september 2012.

Fulltrúar gæðanefndar Fle komu á fund ráðsins þann 31. ágúst þar sem rædd voru ýmis atriði sem lutu að undirbúningi og framkvæmd gæðaeftirlitsins með hliðsjón af fenginni reynslu.

**Framkvæmd gæðaeftirlits 2012**

Gæðaeftirliti 2012 var beint að einstökum endurskoðendum hvort sem þeir störfuðu einir eða voru í samstarfi með öðrum. Þann 11. júní 2012 sendi endurskoðendaráð boðunarbréf til allra sem sæta skyldu gæðaeftirliti og óskaði eftir upplýsingum um fjölda endurskoðunarverkefna og hvaða ETA verkefni viðkomandi hefði endurskoðað fyrir árið 2011 ef svo hefði verið. Töluverður fjöldi sem valist höfðu í úrtaki komu ekki til gæðaeftirlits þar sem þeir voru ekki með endurskoðunarverkefni, störfuðu ekki við endurskoðun eða af öðrum ástæðum.Fjöldi þeirra sem sættu gæðaeftirliti 2012 voru 38 og skiptust þannig: endurtekið gæðaeftirlit 4, gæðaeftirlit samkvæmt úrtaki 34. Af þeim sem valdir voru með úrtaki voru 21 með ETA verkefni. Upplýsingar um þá aðila sem komu til skoðunar í gæðaeftirliti 2012 voru sendar Fle þann 2. júlí 2012.

Á fundi þann 25. júní 2012 fól endurskoðendaráð Fle að annast gæðaeftirlit í samræmi við 13. gr. laga nr. 79/2008 um endurskoðendur. Gæðaeftirlitið hófst síðan 26. september 2012 þegar úthlutun og pörun gæðaeftirlitsmanna fór fram og lauk eftirlitinu með skýrslu til endurskoðendaráðs í maí 2013.Gæðanefnd starfaði samkvæmt ofangreindum reglum endurskoðendaráðs og eigin verklagsreglum sem gæðanefndin hafði sett um framkvæmd eftirlitsins. Nefndin fjallaði um skýrslur gæðaeftirlitsmanna eftir því sem þær bárust og setti fram ábendingar eða athugasemdir ef hún taldi ástæðu til. Skýrslur gæðaeftirlitsmanna ásamt umsögn eða athugasemdum sem fram höfðu komið við gæðaeftirlitið voru sendar til ráðsins með nafnleynd.

Við gæðaeftirlitið var stuðst við gátlista sem fylgdu áður nefndum reglum um framkvæmd gæðaeftirlits með störfum endurskoðenda. Gátlistarnir skiptast í fjóra meginkafla:

* Gátlisti 1: Almennar upplýsingar
* Gátlisti 2: Innra gæðaeftirlitskerfi
* Gátlisti 3: Gæðaeftirlit vegna endurskoðunarverkefna
* Gátlisti 4: Einingar tengdar almannahagsmunum

Í gátlistunum er vísað til ákvæða í lögum um endurskoðendur, ákvæða í alþjóðlegum endurskoðunarstaðli um gæðakerfi (ISQC 1) og ákvæða í almennum endurskoðunarstöðlum (ISA). Við gæðaeftirlitið var tekið tillit til stærðar og umfangs endurskoðunarverkefna og við það miðað að skráning og öflun endurskoðunargagna væri í samræmi við tilmæli ISA staðlanna og nægilegur rökstuðningur fyrir því áliti endurskoðandans sem fram kemur í áritun hans á endurskoðaðan ársreikning. Jafnframt hefur gæðaeftirlitið þann tilgang að miðla gagnlegum ábendingum til þeirra sem sæta gæðaeftirliti. Eðli máls samkvæmt gildir það verklag við gæðaeftirlit að byggja verður á skráningu endurskoðunar í því verkefni sem er til skoðunar hverju sinni. Skráning, öflun og varðveisla endurskoðunargagna hefur alltaf verið mikilvægur þáttur endurskoðunar bæði fyrir og eftir gildistöku núgildandi laga um endurskoðendur.

Fulltrúar Fle mættu á fund endurskoðendaráðs þann 21. mars 2013 þar sem rætt var almennt um gæðaeftirlit og framkvæmd þess og ljóst er að áfram má þróa samskipti milli ráðsins og félagsins.Einn aðili hafnaði þátttöku í gæðaeftirliti og var viðkomandi gerð grein fyrir því að ráðið myndi bregðast við með tilvísun í ákvæði 17. gr. laga nr. 79/2008 um endurskoðendur, viðkomandi aðili féllst í kjölfarið á gæðaeftirlitið. Ekki náðist að ljúka gæðaeftirliti hjá umræddum aðila auk eins annars aðila í þessu ferli og mun gæðaeftirlit hjá þeim eiga sér stað á árinu 2013.

Gæðanefndin lauk störfum sínum með skýrslu til ráðsins þann 8. maí 2013 þar sem fram kom umsögn nefndarinnar um framkvæmd og niðurstöður gæðaeftirlitsins en niðurstaða var að framkvæmt var gæðaeftirlit hjá 36 aðilum og tveir aðilar eru enn í ferli.

**Niðurstaða gæðaeftirlitsins**

Endurskoðendaráð fór yfir allar skýrslur gæðaeftirlitsmanna og tók afstöðu til ábendinga og athugasemda þeirra ásamt þeim athugasemdum sem fram höfðu komið frá viðkomandi aðila sem sætti gæðaeftirliti. Umfjöllun ráðsins og endalegri afgreiðslu mála sem varða gæðaeftirlitið lauk að mestu leyti á fundi ráðsins þann 12. nóvember 2013.

Niðurstaða gæðaeftirlitsins er eftirfarandi:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  | Viðurlög skv. 17 gr. laga 79/2008 |
|  |  |  |  |  | Engir | Tilmæli |  | Mál |
|  |  |  |  | Fjöldi | annmarkar | um úrbætur | Áminning | í ferli |
|  |  |  |  |  |  |  |  |  |
| Endurskoðendur skv. 1. mg. 22 gr. | 13 | 8 | 4 |  | 1 |
| Endurskoðendur með ETA verkefni | 21 | 15 | 6 |  |  |
| Endurtekið gæðaeftirlit |  | 4 |  | 1  |  | 3 |
|  |  | Samtals |  | 38 | 23 | 11 |  | 4 |

Endurskoðendur samkvæmt 1. mgr. 22. gr. eru úr hópi þeirra sem valdir voru með úrtaki og sæta eiga gæðaeftirliti á a.m.k. sex ára fresti. Í úrtakinu voru 48 endurskoðendur en 35 þeirra komu ekki til skoðunar vegna þess að þeir voru ekki með endurskoðunarverkefni eða höfðu lagt inn réttindi sín og var gæðaeftirlit því framkvæmt hjá 13 endurskoðendum. Endurskoðendaráð hefur lokið yfirferð á ellefu málum en af þeim fengu fjórir endurskoðendur tilmæli um úrbætur vegna óverulegra annmarka í samræmi við 17. gr. laganna. Þeir aðilar munu ekki sæta endurteknu gæðaeftirliti en ráðið beinir til þeirra að breyta starfsháttum í framtíðinni í samræmi við athugasemdir. Einu máli er ólokið þar sem gæðaeftirlit hefur ekki farið fram. Áætlað er að gæðaeftirlit hjá þeim aðila fari fram á næstu vikum.

Miklar kröfur eru eðli máls samkvæmt gerðar til endurskoðenda sem árita endurskoðuð reikningsskil eininga tengdra almannahagsmunum (ETA) og sæta endurskoðendur eða endurskoðunarfyrirtæki sem endurskoða þessi fyrirtæki gæðaeftirliti á þriggja ára fresti í stað sex ára fresti. Í úrtakinu voru 21 endurskoðendur sem endurskoða einingar tengdar almannahagsmunum. Endurskoðendaráð hefur lokið yfirferð á öllum málunum, hjá 15 endurskoðendum voru engir annmarkar og hjá 6 endurskoðendum voru óverulegir annmarkar og beindi endurskoðendaráð til þeirra að þeir breyti starfsháttum sínum í framtíðinni í samræmi við þær athugasemdir sem gerðar voru í gæðaeftirlitinu. Þessir aðilar munu ekki sæta endurteknu eftirliti.

Eins og fram kemur í yfirliti um niðurstöðu gæðaeftirlitsins er gæðaeftirliti hjá þeim endurskoðendum sem sættu endurteknu gæðaeftirliti ekki að fullu lokið. Einu máli var lokið með tilmælum um úrbætur án þess að tilefni þyki til að framkvæma endurtekið eftirlit. Tvö mál eru á lokastigi og má búast við að þeim verði lokið fljótlega en í einu tilviki á eftir að framkvæma gæðaeftirlit og má búast við að það verði framkvæmt á sama tíma og gæðaeftirlit 2013 fer fram.

Ekki liggur fyrir hvort einhver af fimm endurskoðendum sem eru með mál í ferli muni sæta endurteknu gæðaeftirliti né hvort endurskoðendaráð muni beita þar viðurlögum í samræmi við 17. gr. laga nr. 79/2008.

Endurskoðendaráði, 12. nóvember 2013.

Áslaug Árnadóttir Hildur Árnadóttir Jóhann Unnsteinsson

Pálína Árnadóttir Þórður Reynisson